Նոբորու Անդո

Նոբորու Անդո (, , ), ճապոնացի դերասան, ռեժիսոր, պրոդյուսեր, գրող, գործարար։ Յակուձա խմբավորման նախկին ավազակ։

Կենսագրություն 
Ծնվել է Հիգասիում (Օկուբո, Տոկիո)` սամուրայական ծագմամբ ընտանիքում եղել է չորս երեխաներից ամենամեծը։ Ավարտել է Յոկոհամաի միջնակարգ դպրոցը, ուսումը շարունակել է Մանջուրիաում, որտեղ էլ աշխատում էր նրա հայրը։ Մի քանի անգամ հեռացվել է միջնակարգ դպրոցից։ Գողության համար ուղարկվել է ուղղիչ դպրոց։

1943 թվականին ուղղարկվել է նավատորմում ծառայելու։ Շուտով նա ինքնակամ ընդունվել է զինվորական դպրոց, որտեղ պատրաստում էին կամիկաձեների։

Պատերազմի ավարտից հետո նա վերադարձել է Տոկիո և ընդունվել է Հոսեյ համալսարան՝ միաժամանակ շարունակելով քրեական կարիերան։ Նոբորու Անդոն կարճ ժամանակում սովորական յակուձայից դարձել է ամենաազդեցիկ ավազակախմբերից մեկի գլխավորը։ 1952 թվականին ստեղծել է իր սեփական քրեական ընտանիքը՝ Անդո գումին՝ կազմված քոլեջի նախկին աշակերտներից։ Այն իր ազդեցության գագաթնակետին ներառում էր 300 անդամ, իր հսկողությոն տակ էր պահում Սիբույա շրջանը։ Խմբավորմանն էին պատկանում անշարժ գույք և գիշերային ակումբներ։ Անդո-գումին կապված էր ԱՄՆ ռազմաբազայի զինվորների հետ և 1950-ականների ընթացքում մաքսանենգության և «սև շուկայի» կազմակերպիչն էր։ Սպին, որը նա ցուցադրում էր ֆիլմերում, նրա մոտ հայտնվել էր Օսակայի նավամատույցում կորեացի գանգստերների հետ վեճի արդյունքում։ 1958 թվականի հունիսին վարձու մարդասպանը Անդոյի հրամանով մահափորձ էր կատարել գործարար Հիդեկի Յոկոյի դեմ։ Յոկոն վիրավորել էր Անդոյին, երբ վերջինս աշխատում էր նրա մոտ։ Անդոն ձերբակալվել է 35 օր օրենքից դուրս գտնվելուց հետո։ Նոբորու Անդոն սպանության նպատակով հանցավոր դավադրության համար դատապարտվել է 6 տարվա ազատազրկման։

1964 թվականի դեկտեմբերին՝ բանտից ազատվելուց հետո, պաշտոնապես լուծարել է իր ընտանիքը և վկայակոչել իր ընկերներից մեկի մահը։ Նրա բանդայի արձակումից կարճ ժամանակ անց Անդոն գրել է մեմուարներ «Մարդու պատմությունը գրված է նրա դեմքին» վերնագրով։ 1965 թվականին այս գիրքը հայտնվել է կինոռեժիսոր Թայ Կատոյի մոտ։ Լինելով Toho ստուդիայի ազդեցիկ դեմքերից մեկը՝ նա որոշել է ստեղծել գրքի մասին ֆիլմ և գլխավոր դերի համար հրավիրել գրքի հեղինակին։ Նոբորու Անդոն դարձել է ամենապահանջված դերասաններից մեկը և նկարահանվել է Toho ստուդիայի ավելի քան երկու տասնյակ պատկերներում։ Ռեժիսորներ Կինձի Ֆուկասակուն և Հիդեո Գոսյան Անդոյին հրավիրել են իրենց նախագծերին։ Դերասանի կարիերայի գագաթնակետը դարձել է «Չար փողոցներ» ֆիլմը, որտեղ նա խաղացել է գանգստերների նախկին առաջնորդի դերը, որը բանտից հետո փորձում է հարմարվել սովորական կյանքին։

1967 թվականին Toei ստուդիայի պրոդյուսեր Կոձի Սյունդոն (և, ըստ լուրերի, նախկին յակուձան, որը նրանց հետ սերտ կապեր է պահպանել) Անդոյին հրավիրել է Toei։ Նա հայտնվել է այս ստուդիայի ընդհանուր առմամբ 51 ֆիլմում, այդ թվում՝ հայտնի ռեժիսորների Տերուո Իսիայի և Կինձի Ֆուկասակու ֆիլմերում։ Մի քանի տարի շարունակ նա նկարահանվել է ևս մի քանի ֆիլմերում, որոնք մանրամասն ներկայացնում են իր և իր խմբավորման պատմությունը (դրանցից առավել հայտնի է «Ando Noboru no Waga Tobou to Sex no Kiroku» ֆիլմը, 1976 թվական, խաղացել է ինքն իր դերը)։ 1976 թվականին որպես ռեժիսոր բեմադրել է վավերագրական «Yakuza zankoku hiroku: kataude» ֆիլմը։ 1979 թվականից հետո սկսել է ավելի քիչ նկարահանվել։ 70-ականների վերջին Նոբորու Անդոն զբաղվում էր բիզնեսով։ Շարունակում էր խորհրդատվություն տրամադրել յակուձաների մասին ֆիլմերի նկարահանումներին։ Ժամանակ առ ժամանակ նա հանդես է եկել որպես պրոդյուսեր և գրել է վեպեր։

Անդոն դերասանական կարիերան վերսկսել է 1997 թվականին «The True Face of Shinjuku: The Story of the Shinjuku Delinquent Gangs» ֆիլմով։ 2002 թվականին մասնակցել է Տակասի Միիքեի «Jitsuroku Andô Noboru kyôdô-den: Rekka» ֆիլմի ստեղծմանը։

Հետաքրքիր փաստեր 
 «Կինոյում խաղալը այնքան էլ բարդ չէ։ Գաղտնիք չէ, որ ցանկացած յակուձե պետք է լինի պարկեշտ դերասան։ Սա նրա մասնագիտության պարտադիր հմտություններից մեկն է» - ասել է Անդոն։

 Անդոն ֆիլմերում միշտ պահպանել է դեմքի քարե արտահայտությունը, դիմակ, որը պետք է ցույց տար յակուեձեի կյանքում վախի կամ զգացմունքիբացակայությունը։ Նման կերպարի հետևորդ է դարձել հայտնի դերասան Կոձի Ցուրուտան։

Ընտրված ֆիլմագրություն (դերասան) 
 «Մարդու պատմությունը գրված է նրա դեմքին» / Otokonokao wa rirekisho. 1965/1966։
 «Ճապոնիայի հանցավոր աշխարհը՝ բրիգադիր» / Nihon boryoku-dan — kumicho. 1969։
 «Գաղտնի տեղեկություն» / Tarekomi. 1969։
 «Կարեկցանք դուրսպրծուկին» / Sympathy For The Underdog / Bakuto gaijin butai. 1971։
 «Գայլերը» / Shusso Iwai. 1971։
 «Փողոցային մարդասպան» / Street Mobster / Gendai yakuza: hito-kiri yota. 1972։
 «Չար փողոցները» / Violent Street / Boryoku gai. 1974։
 «Պատվի գերեզմանոց» / Graveyard of Honor. 1975։
 «Սիբույայի պատմությունը» / Shibuya monogatari. 2005/2006։

Ծանոթագրություններ

Գրականություն 

 Noboru Ando. Ando Noboru no sengo yakuzashi showa fuunroku. Besutobukku. 2012. ISBN 4831401498, ISBN 978-4831401496.

Արտաքին հղումներ

Ճապոնացի գործարարներ
Դերասաններ
Կինոռեժիսորներ այբբենական կարգով
Ճապոնացի ռեժիսորներ
Դերասաններ այբբենական կարգով
20-րդ դարի դերասաններ
Ճապոնացի դերասաններ
Ճապոնացի վիպասաններ